
ועדת העבודה, הרווחה והבריאות

הכנסת התשע-עשרה
נוסח לא מתוקן

מושב שני
<פרוטוקול מס' 298>
מישיבת ועדת העבודה, הרווחה והבריאות
יום שלישי, כ"ג באב התשע"ד (19 באוגוסט 2014), שעה 11:00
<סדר היום:>
<תקנות הביטוח הלאומי (הארכת התקופה המרבית לדמי אבטלה)(הוראת שעה), התשע"ד - 2014>
נכחו:

<חברי הוועדה:> 
חיים כץ – היו"ר

יעקב ליצמן

שולי מועלם-רפאלי

רינה פרנקל

מיקי רוזנטל

<מוזמנים:> 
	חני נחמני
	–
	מנהלת תחום השמה, שירות התעסוקה

	גיא הרמתי
	–
	רפרנט רווחה, משרד האוצר

	אסתר טולידנו
	–
	אגף מחקר ותכנון, המוסד לביטוח לאומי

	שושי בר
	–
	מנהלת תחום אבטלה, המוסד לביטוח לאומי

	אבי צרפתי
	–
	סגן ראש מינהל הגמלאות, המוסד לביטוח לאומי

	חנן פוטרמן
	–
	לשכה משפטית, המוסד לביטוח לאומי


<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
ס.ל., חבר המתרגמים
<תקנות הביטוח הלאומי (הארכת התקופה המרבית לדמי אבטלה)(הוראת שעה), התשע"ד - 2014>
<היו"ר חיים כץ:>
היום יום שלישי בשבוע, כ"ג באב, 19 באוגוסט 2014, אני מתכבד לפתוח את ישיבת ועדת העבודה, הרווחה והבריאות. ועדת העבודה, הרווחה והבריאות נתנה לי את הזכות לעמוד על הדוכן 171 או 172 פעם אחרי שהעברנו חקיקה בקריאה שנייה ושלישית ולהגיד תודה לווילמה מאור, היו"ר המיתולוגית של הוועדה, לעורכת הדין נעה בן שבת ולענת מימון, לענת ואתי ומעין ואילן, עכשיו מה שקורה זה שאני צריך להגיד להם סליחה. למה אני צריך להגיד להם סליחה? שהבאתי אותם מהחופש, החופשה המרוכזת. לא שלנו, של הח"כים, אנחנו לפחות בתקשורת בחופשה 360 יום בשנה, אנחנו בכלל לא עובדים, אנחנו פרזיטים, אבל הם עובדים והם מקבלים שבועיים חופש ופתאום אנחנו באים ולוקחים להם את החופש.

אתה יודע, בפוליטיקה, אצלך זה פחות חשוב, אצלי זה פחות חשוב, אבל ח"כים חדשים, שרים חדשים שבאים לתת, אז אנחנו צריכים לדעת לתת להם חזרה, ובא שר הרווחה עם הצעה מיוזמתו והיא הצעה נדיבה, בטח בתקופה הזו של המלחמה. יכול להיות שהיא פופוליסטית, יכול להיות שהיא כותרת בעיתון, אבל היא הצעה נדיבה. אנחנו מקבלים את זה באהבה ואנחנו מפרגנים לו ואנחנו אומרים לו תודה ומאחר שהיא באה עם הצעה מיטיבה אז אני באתי ואמרתי שכל אלה שאני אומר להם תודה כל הזמן בחקיקה, וואלה ניתן להם עונש קטן, כי הם עושים פה ברכה. 

<יעקב ליצמן:>
יש עוד סיבה, מה שאמרת, שאם סוף סוף בא השר ומיטיב במשהו, צריך לתפוס את זה לפני שהוא יחזור בו. 

<היו"ר חיים כץ:>
לא, הוא לא יחזור בו. תשמע, בוא נפרגן למי שצריך לפרגן.

<יעקב ליצמן:>
אני מפרגן. 

<היו"ר חיים כץ:>
ונראה את כוונותיו. מה זה כוונותיו? בא השר ומיטיב. באמת, בא השר לפני שאנחנו נקרא את התקנות, אומר, 'תשמע, באזור של הלחימה, ב-40 קילומטר האלה שאנשים ישבו במקלטים', למרות שהבאנו להם את כיפת ברזל ותאר לך שלא היינו מביאים את כיפת ברזל. 

<יעקב ליצמן:>
עמיר פרץ. 

<היו"ר חיים כץ:>
לא יודע אם זה טוב לנו או לעזתים, אם לא הייתה כיפת ברזל אולי לא הייתה עזה, אבל הבאנו את כיפת ברזל וטוב שיש את עזה, יש לנו במה להתעסק, ובא השר ואמר 'אני רוצה לשפר את התנאים של האנשים שמקבלים דמי אבטלה ורוצים להתעסק בעבודה ואני מעלה לחלקם במקסימום, אפילו ב-35%. יש כאלה שאני מעלה ב-50% ויש כאלה שאני מעלה ב-50% את מספר הימים שבן אדם היה מקבל'. אם הוא היה חייל משוחרר והוא לא מצא עבודה והוא מתחת לגיל 25 הוא זכאי ל-50 ימי אבטלה, פתאום הוא מעלה לו ל-75, זו עלייה של 50% בימים ואז באים כל אלה מעל גיל 35 ואומרים 'תשמע, לנו אתם לא נותנים כלום'. זה נכון שהם מקבלים לא מעט ימים, מעל גיל 35 הוא מקבל 175 ימים דמי אבטלה, אז אצלו אין תזוזה, אבל מי שמקבל קצר, עד 100 יום, העלו לו. ואתה יודע, יש כלל גדול בתורה שזה נהנה וזה לא חסר. יש כלל כזה, אתה סיפרת לי את זה בחוץ. ואז לפתע קמים אלה, הוא אומר, 'מה, אני בגיל 47 לא מגיע לי?' 

<רינה פרנקל:>
בגיל 47 עוד יותר קשה למצוא עבודה. 

<היו"ר חיים כץ:>
אתה יודע מה, לא מגיע. למה לא מגיע? אולי כן מגיע. אבל אתה לא יכול לקפוץ ברגע שנותנים לאחרים ולהגיד 'אל תיתן לאף אחד. או שאתה נותן גם לי או שאתה לא נותן לאף אחד'. זה הכלל של התורה, זה נהנה וזה לא חסר, אתה מקבל את מה שקיבלת, הוא מקבל יותר, אז מה אתה קופץ? מה, אתה מפריע לו? תן לו לקבל, אחרי שהוא יקבל תגיד. אבל אנחנו ועדת העבודה והרווחה ויש פה נציגי המשרד? 
<אבי צרפתי:>
ביטוח לאומי.

<היו"ר חיים כץ:>
והמשרד? 

<אבי צרפתי:>
אנחנו מייצגים גם את השר. 

<היו"ר חיים כץ:>
ואנחנו רוצים להעלות לאלה שאתם לא מעלים ב-10%. אם לא, תגיד לשר שאנחנו לא מאשרים לו את ה - - -

<אבי צרפתי:>
אני צריך לחזור אליו, זה המנדט שקיבלתי. 

<היו"ר חיים כץ:>
מה המנדט שקיבלת? 

<חנן פוטרמן:>
יש גם קשר בין תקופת המבצע לבין תקופות הגישור הקצרות יחסית בתקופה המרבית של אותן אוכלוסיות שבאנו להיטיב איתן עכשיו.

<היו"ר חיים כץ:>
מאיפה אתה יודע שהמבצע נגמר? 

<חנן פוטרמן:>
אתם מדברים על יולי-אוגוסט. 

<היו"ר חיים כץ:>
קודם כל איזה מבצע? 

<חנן פוטרמן:>
מבצע 'צוק איתן'. 

<היו"ר חיים כץ:>
זה מבצע או מלחמה? 

<חנן פוטרמן:>
כרגע זה מבצע. 

<היו"ר חיים כץ:>
מי שהגדיר את זה - - -

<חנן פוטרמן:>
מוגדר כמבצע. 

<היו"ר חיים כץ:>
עזוב אותך, זה מלחמה. 

<יעקב ליצמן:>
זה בבית משפט. 

<היו"ר חיים כץ:>
גם בית משפט יכול להגיד מה שהוא רוצה. אם מלחמת ששת הימים הוגדרה מלחמה אז 'צוק איתן' זה מלחמה, זה לא מבצע. 

<חנן פוטרמן:>
יש מבצע 'שלום הגליל' ואחר כך - - -

<היו"ר חיים כץ:>
יש מבצע - - -

<שולי מועלם-רפאלי:>
לא כדאי לנו לחזור למבצע שלום הגליל.

<היו"ר חיים כץ:>
מי אדוני? 

<חנן פוטרמן:>
חנן מהלשכה המשפטית. 

<היו"ר חיים כץ:>
לפרוטוקול, שנדע. אז שמע, חנן, אנחנו פה בוועדה לא משקרים את עצמנו. 

<יעקב ליצמן:>
הגמרא אומרת על הראשונים אנחנו מצטערים, יש בגמרא ככה, אתה מדבר על שלום הגליל, למשל - - -
<חנן פוטרמן:>
לא, אני אומר שמבצע שלום הגליל - - -

<יעקב ליצמן:>
כן, אבל גם שם זה לא מבצע. 

<היו"ר חיים כץ:>
בהגדרה זה מבצע שלום הגליל, הייתה תקופה שזה היה מבצע שלום הגליל, אחרי זה נכנסנו למלחמת לבנון הראשונה. אבל עוד פעם, כאן אנחנו מדברים על - - -

<שולי מועלם-רפאלי:>
אז רגע, תסביר לי - - -
<חנן פוטרמן:>
אנחנו מדברים על יולי-אוגוסט וזה מוגדר כמבצע. אני לא יודע מה יהיה בספטמבר. 

<שולי מועלם-רפאלי:>
תסביר לנו את הרציונל, את העניין של תקופות קצרות ותקופות ארוכות. 

<חנן פוטרמן:>
התקנות באו בעצם להגן על מובטלים שמוגדרים כמובטלים לפי חוק הביטוח הלאומי ושבעקבות המבצע היה להם קושי למצוא עבודה באזור המיוחד. 

<היו"ר חיים כץ:>
כמה זמן נמשך המבצע? כמה זמן בימים. 

<חנן פוטרמן:>
אני חושב ש-30. 

<היו"ר חיים כץ:>
בסדר, אז הוא מקבל 100, מה קרה? תן לו למצות את ה-100 יום, אחרי 100 יום תעשה דיון ותיכנס  ולא תהיה לך כותרת, אז מה? אם לכותרת פה אין שום משמעות, אז בוא תלך 100 יום אחרי המבצע ותבוא ותגיד 'עברו 100 ימים, אני מאריך ב-25 ימים או בחודש', למה אתה עושה את זה פה בהתחלה? למה לא חיכית שלושה חודשים? 

<חנן פוטרמן:>
רוצים להיטיב איתם כבר עכשיו. 

<היו"ר חיים כץ:>
מה זה להיטיב? הוא לא מקבל כלום עכשיו. 

<חנן פוטרמן:>
לא, הוא יקבל. הוא יקבל מיד. 

<היו"ר חיים כץ:>
אם הוא לא מצא עכשיו. 

<חנן פוטרמן:>
נכון, זו הכוונה.

<היו"ר חיים כץ:>
אם הוא מקבל 100 יום. 

<חנן פוטרמן:>
זו הכוונה, שהוא לא מצא עבודה והוא מתייצב בלשכת התעסוקה. 

<היו"ר חיים כץ:>
אם הוא מקבל 100 יום למה אתה לא מחכה עד סוף המבצע? תשלם לו רטרו.

<חנן פוטרמן:>
כי אני רוצה לשלם לו עכשיו. 

<היו"ר חיים כץ:>
עזוב אותך, אני מחפש כותרת. תגיד 'אני מחפש כותרת'. אסור לך להגיד, אני אגיד במקומך. משחקים פוליטיקה אחרת, חשוב כותרות בעיתון וזה בסדר ולא פסול. לא פסול. אני לא עורך דין, לא פסול, אני מקבל את זה. 

(מדבר בטלפון) : תשמע, אני בירכתי אותך יפה ואני מקבל בברכה את מה שעשית, אבל תסתכל, במעל גיל 38 לא נתת כלום וגם לא צריכים לקבל אותו דבר. אלה שמקבלים עד גיל 35 מקבלים 100 יום, מעל גיל 35 עד גיל - - - מ-35 עד 40 - - -

<חנן פוטרמן:>
ו-5. 

<היו"ר חיים כץ:>
לא, יש את המדרגה של ה-138 יום. 

<חנן פוטרמן:>
כן. 35, 32 נכנס.  

<היו"ר חיים כץ:>
ומ-35 עד גיל 45. יש שתי קבוצות שלא נתת כלום. יש קבוצה אחת גדולה שמקבלת 175 יום ולא נתת לה כלום, זה בסדר. יש קבוצה שמקבלת 138 ימים. גם להם לא נתת כלום, להם אני רוצה להעלות ב-12 יום, ל-150. ביחס הכללי זה לא נותן יותר מדי, אז אם יעלה 2 מיליון שקל, אז מה? כמה עולה כל הסיפור? 

<אסנת טולידנו:>
15 ליום. 

<היו"ר חיים כץ:>
אז זה יכול לעלות 2-3 מיליון ל - - - יאללה אני סוגר את זה, 150 יום. אתה רוצה לדבר איתו או שאתה מאמין לי? 

<מיקי רוזנטל:>
זו הייתה הקבוצה שלך, עכשיו מה עם הקבוצה שלי? 

<היו"ר חיים כץ:>
תשמע, אני דרשתי את מה שדרשתי לאור פנייה מקדמית שהייתה אליי מחבר הכנסת ליצמן ומחבר הכנסת מיקי רוזנטל. זה היה רעיון שלהם ואני באתי והגשתי את זה. 

<רינה פרנקל:>
ואני מצטרפת. 

<היו"ר חיים כץ:>
ורינה פרנקל ושולי מועלם. 

<יעקב ליצמן:>
לפני אלול אסור לשקר. 

<מיקי רוזנטל:>
נכון, לפני החגים אסור לא לדייק. 

<יעקב ליצמן:>
עם מי דיברת? עם השר? איזה שר? 

<היו"ר חיים כץ:>
מאיר כהן. 

<יעקב ליצמן:>
מאיפה אני יודע? 

<היו"ר חיים כץ:>
בסדר, הם מאמינים. 
<שולי מועלם-רפאלי:>
אז מה סוכם עם השר? 

<היו"ר חיים כץ:>
הקבוצה השלישית עולה מ-138 יום ל-150 ואלה של ה-175, לא משתנה להם. 

<אבי צרפתי:>
יש שתי הבהרות חשובות לעשות. אחת - - -

<יעקב ליצמן:>
אתה הולך לשמור על השר? 

<היו"ר חיים כץ:>
אני אתן לך את התשובה. כל אלה שהיום זכאים לעד 138 יום- - - 

<אבי צרפתי:>
יעלו ל-150. 

<היו"ר חיים כץ:>
השאר כלום. 

<אבי צרפתי:>
צריך לזכור שזה יחול גם על הצעירים עד גיל 35, שיש איתם שלושה תלויים. הם זכאים ל-138, הם יעלו גם ל-150. 

<היו"ר חיים כץ:>
אוקיי, כל ה-138 יעלו ל-150. 

<אבי צרפתי:>
אז זאת הבהרה אחת. לפי ההערכות שעשתה כרגע אסתר טולידנו ממינהל המחקר שלנו במהירות, התוספת הזו היא 5 מיליון. 

<היו"ר חיים כץ:>
ואני אמרתי לו 3 מיליון. 

<אבי צרפתי:>
עוד כ-5 מיליון. רק התוספת הזו 5 מיליון. 

<מיקי רוזנטל:>
על כמה אנשים מדובר? 

<אסתר טולידנו:>
בקבוצה של 138 יש 3,056 ייהנו מהשינוי. 

<מיקי רוזנטל:>
3,056 ייהנו כפול 12 יום, זה 5 מיליון? כמה זה יום תוספת? 

<אסתר טולידנו:>
תלוי במשכורת של כל אחד. 

<מיקי רוזנטל:>
בממוצע.

<אסתר טולידנו:>
אין ממוצע. 

<מיקי רוזנטל:>
לפי מה חישבת את זה? 

<יעקב ליצמן:>
זה לא 5 מיליון. 

<אסתר טולידנו:>
עשינו מספר מחקרים, נמצא שהתקופה שממצים המובטלים היא בערך 80% מהתקופה. כשהיו זכאים ל-138 יום היו ממצים 80% מזה. עכשיו אם אני מעלה את זה, זה לא אומר שימצו כל ה-12, 80% מה-12 ימצו וזה 5 מיליון. 

<מיקי רוזנטל:>
אנחנו שמחים לתת לאנשים האלה, אנחנו מאושרים, אנחנו חושבים שזה חשוב, בשביל זה התכנסנו כאן. 

<אסתר טולידנו:>
פשוט החישוב הוא שהם לא ימצו את כל ה-12 יום. 

<מיקי רוזנטל:>
אני אומר שזה יהיה פחות, אבל לא חשוב. אנחנו מעריכים שזה יהיה הרבה פחות. 

<שולי מועלם-רפאלי:>
אנחנו מעריכים בין 3 ל-5. 

<מיקי רוזנטל:>
אבל גם אם זה יעלה 5 מיליון זה בסדר. 

<היו"ר חיים כץ:>
זה בטוח לא 5 מיליון. 

<מיקי רוזנטל:>
ברור שלא. 

<היו"ר חיים כץ:>
אנחנו לא עושים מחקרים, אנחנו עושים סטטיסטיקה של המספרים. זה 3,500 מובטלים, נתנו להם עוד 4,200 ימי עבודה. חלקי את זה ל-20, 21, חלקי ל-21, זה ימי עבודה בחודש. חלקי 4,200 ל-21 זה 200. 

<אסתר טולידנו:>
אבל למה אתה עושה את זה? אני יודעת כמה זה. 

<היו"ר חיים כץ:>
זה 200 חודשי משכורת. תכפילי ב-6,000. 

<מיקי רוזנטל:>
אפילו ב-9,000. 

<יעקב ליצמן:>
3 מיליון. 

<היו"ר חיים כץ:>
זה 1,200,000. 

<אסתר טולידנו:>
לא, זה 12 מיליון. 

<היו"ר חיים כץ:>
לא, 1,200,000. 

<מיקי רוזנטל:>
חיים, גם אם זה 5 מיליון, מה זה חשוב? זה לא עולה 5 - - -

<שולי מועלם-רפאלי:>
אנחנו סבבה עם השינוי, לא משנה מה העלות שלו. 

<מיקי רוזנטל:>
כולנו משוכנעים שזה עולה פחות מ-5, אבל גם אם כן אנחנו רוצים את זה. מה זה משנה? 

<גיא הרמתי:>
הסעיף הזה היה בהיוועצות עמנו, הוא היה בהיוועצות על סך של 15 מיליון ₪. אני לא יודע מה העלות, אם זה 2 מיליון או 5, אבל אם זה 5 זה מגדיל מאוד את העלות באחוזים וגם בתחום הזה - - -

<היו"ר חיים כץ:>
אתה רוצה למשוך את התקנות? 

<גיא הרמתי:>
לא, זה לא בסמכות שלי. 

<היו"ר חיים כץ:>
אם אתה רוצה למשוך את התקנות, דבר עם הבוס שלך. 

<מיקי רוזנטל:>
אני חושב ש - - - 

<היו"ר חיים כץ:>
מיקי. 

<מיקי רוזנטל:>
באמת נו. תיקחו גם את המע"מ. 

<היו"ר חיים כץ:>
אם אתה רוצה למשוך את התקנות תמשוך. 

<גיא הרמתי:>
אני לא יכול למשוך את התקנות. 

<היו"ר חיים כץ:>
אתה לא יכול למשוך? אז אנחנו נעביר אותם. אם אתה רוצה למשוך, אתה יכול - - -

<מיקי רוזנטל:>
יותר טוב שידחו את המע"מ שגובים בדרום - - -
<(הישיבה נפסקה בשעה 11:20 ונתחדשה בשעה 11:25.)>
<היו"ר חיים כץ:>
אנחנו נחדש את הישיבה.  

<יעקב ליצמן:>
אדוני, היות שאני ממהר מאוד, צריך לחזור בתשובה, תצביע ואחר כך - - -

<היו"ר חיים כץ:>
אוקיי, דיברתי עם נציגי השר ובמקום שתגיד לי שזה עולה 5 אז הורדנו מ-12 יום ל-10 ימים, זה יהיה 148 וזה יוזיל לכם את העלויות בשישית. 

<מיקי רוזנטל:>
הנציג של האוצר מהנהן בראשו.

<היו"ר חיים כץ:>
הנה, קיבלת מיליון. 

<מיקי רוזנטל:>
זה בהסכמה מה שעשית עכשיו? 

<היו"ר חיים כץ:>
קיבלת מיליון. אז אנחנו נעבור להקראת התקנות. 

<נעה בן שבת:>
רק אני אגיד שאני מבינה שהתקנות באות בגלל שאנחנו מדברים על תקופת אבטלה כללית באזור הזה. 

<מיקי רוזנטל:>
האזור המוגדר 40 קילומטר, נכון? 

<קריאה:>
כן. 

<נעה בן שבת:>
(מקריאה): "תקנות הביטוח הלאומי (הארכת התקופה המרבית לדמי אבטלה) (הוראת שעה), התשע"ד-2014.

"בתוקף סמכותי לפי סעיפים 171(ב) ו-400 לחוק הביטוח הלאומי (נוסח משולב), התשנ"ה-1995 (להלן – החוק), לאחר שנועצתי במועצת המוסד לפי סעיף 12 לחוק ולאחר התייעצות עם שר האוצר ובאישור ועדת העבודה, הרווחה והבריאות, אני מתקין תקנות אלה: 

"תקופה מרבית לדמי אבטלה. 1. בתקופת תוקפן של תקנות אלה יוארכו התקופות האמורות בפסקנות שבסעיף 171(א) לחוק כדלקמן:

(1) בפסקה (1א) – במקום "138" יבוא "148";

(2) בפסקה (2) – במקום "70" יבוא "95";
(3) בפסקה (2א) – במקום "67" יבוא "92";
(4) בפסקה (2ב) – במקום "50" יבוא "75";
(5) בפסקה (3) – במקום "100" יבוא "125".
"2. תחילה ותחולה". יש כמה שינויים קטנים בנוסח ואני רוצה להסביר אותם קודם לפני שאנחנו מקריאים אותם. זה מתואם עם המוסד לביטוח לאומי. הם רצו להבטיח שאנחנו מדברים על אנשים שהם מובטלים בתקופה הזו ושמדובר באותה תקופת אבטלה, זאת אומרת אותם 12 חודשים שבהם הם זכאים לדמי אבטלה. 

<חנן פוטרמן:>
שיולי-אוגוסט 14' היו בשנת האבטלה שלהם הנוכחית.

<נעה בן שבת:>
ולכן אנחנו נגביל את תחולתן של התקנות לגבי מי שהתאריך הקובע לגביו החל לא לפני 1 באוגוסט 2013 ולא לאחר 1.8.2014. זו התחולה. 

<יעקב ליצמן:>
מתי התחולה? 

<נעה בן שבת:>
על מי זה יחול? זה יחול על אותם אנשים שהיו מובטלים באותם חודשים, יולי ואוגוסט, גם אם המבצע החל כמה ימים אחרי ויסתיים - - -

<יעקב ליצמן:>
אז זה מתחילת יולי? 

<נעה בן שבת:>
מתחילת יולי 13', מי שתקופת האבטלה שלהם התחילה ביולי 13'. יכול להיות שבן אדם כבר מובטל מיולי 13', אבל הוא ממשיך להיות מובטל גם בחודשים האלה - - -

<היו"ר חיים כץ:>
מיולי 13' הוא לא מקבל כסף. אבל עכשיו הוא יקבל. 

<חנן פוטרמן:>
עכשיו הוא יקבל את התוספת של החודש. 

<נעה בן שבת:>
זה העניין של תאריך התחולה, אבל זה גם יוגבל לאנשים שתקופת האבטלה שלהם החלה לא לאחר 1 באוגוסט 2014 וכוללת את כל חודש אוגוסט, זה רק התאריך הקובע שהוא מה-1 לחודש, והעניין של מתי הוא התגורר באזור המיוחד, זה ייבדק לגבי אותם חודשים, לגבי כל חודש בחודשו ולא רק לגבי תחילת תקופת האבטלה. תחילתן של התקנות תהיה מ-1 ביולי 2014 והן לא יהיו מוגבלות בתוקף כדי למנוע מצב של פגיעה בהם אם הם חוזרים בתוך ארבע שנים לקבל דמי אבטלה. 

אז אני אקרא עכשיו: 
"תחילה ותחולה. 2. תחילתן של תקנות אלה מיום ג' בתמוז התשע"ד (1 ביולי 2014) והן יחולו על מי שהיה מובטל בחודש יולי או אוגוסט 2014, והתאריך הקובע ייקבע לא לפני 1 באוגוסט 2013 ולא אחרי 1 באוגוסט 2014, ובתכוף לפני שהפך מובטל כאמור התגורר באזור מיוחד; לעניין זה – "אזר מיוחד" – כהגדרתו בתקנה 1 לתקנות מס רכוש וקרן פיצויים (תשלום פיצויים) (נזק מלחמה ונזק עקיף) (הוראת שעה), התשע"ד-2014", אלה התקנות המעודכנות עם האזורים המעודכנים. 
"מובטל" – כמשמעותו בסעיף 163 לחוק". 

<היו"ר חיים כץ:>
מי בעד? ירים את ידו. 

<שולי מועלם-רפאלי:>
איפה הסעיף של 138 ל-148? 

<היו"ר חיים כץ:>
הקריאה אותו ראשון. 

מי בעד? ירים את ידו. וכל חברי הכנסת, הם חמישה במספר, שולי מועלם-רפאלי, רבנו ליצמן, מיקי רוזנטל - - -

<יעקב ליצמן:>
רבנו מיקי. 

<היו"ר חיים כץ:>
רבנו מיקי רוזנטל, רינה פרנקל ואנוכי, חבר הכנסת חיים כץ, מאשרים את זה בשמחה רבה, מודים למוסד לביטוח לאומי - - -

הצבעה על תיקון לתקנות הביטוח הלאומי
בעד – 5 
נגד – 0 
נמנעים – 0  
תיקון התקנות אושר. 
<חנן פוטרמן:>
יש פה הערה לגבי הנוסח. 

<היו"ר חיים כץ:>
אז תתקנו ביניכם את הניסוחים.

<נעה בן שבת:>
זה משהו של מהות? 

<חנן פוטרמן:>
כן, אותו מובטל, אם הוא לא היה ביולי-אוגוסט בלשכת התעסוקה - - -

<שושי בר:>
אותו מובטל שהיה במאי ולא הגיע ביוני - - -

<היו"ר חיים כץ:>
תגמרי את מה שאת רוצה בנוסח, אנחנו הצבענו על זה ונגמר העניין. ואנחנו מודים לשר, על היוזמה שלו, מודים לביטוח הלאומי על הפעילות הברוכה ומתנצלים בפני חברי הוועדה שהבאנו אותם מהחופשה שלהם. 

<נעה בן שבת:>
אולי שווה לקבל הבהרה משירות התעסוקה, אנחנו מדברים על אנשים שכבר מובטלים ומתייצבים בלשכות ואתם מתחשבים במצבים האלה שאנשים לא יכלו להתייצב בלשכות? 

<קריאה:>
כן. 

<היו"ר חיים כץ:>
תודה לכולם. 

<יעקב ליצמן:>
גם תודה למשרד האוצר שלא קלקל. 

<הישיבה ננעלה בשעה 11:30.>
